Page:Ludus Coventriae (1841).djvu/286

 Whatt traytor is he that his lord that wold selle? Expresse his name, Lord, that xal werke this woo. Johannes. If that ther be on that wolde selle so, Good mayster, telle us now opynly his name. What traytour is hym that from the that wolde go? And with ffals treson ffulfylle his grett shame?

Andreas. It is ryght dredfull suche tresson to thynke, And wel more dredfful to werk that bad dede; ffor that ffals treson to helle he xal synke, In endles peynes grett myscheff to lede. Jacobus major. It is not I, Lord, ffor dowte I have drede, This synne to fulfylle cam nevyr in my mende. Iff that I solde the thy blood ffor to blede, In doyng that treson my sowle xulde I shende.

Matheus. Alas! my dere Lord, what man is so wood, ffor gold or for sylvyr hymself so to spylle? He that the doth selle ffor gold and for other good, With his grett covetyse hymself he doth kylle. Bartholomeus. What man so evyr he be of so wyckyd wylle, Dere Lord, among us telle us his name alle owt; He that to hym tendyth this dede to fulffille, ffor his grett treson his sowle stondyth in dowt.

Philippus. Golde, sylver, and tresoour sone dothe passe away, But withowtyn ende evyr dothe laste thi grace. A! Lord! who is that wylle chaffare the for monay? ffor he that sellyth his lord to grett is the trespace. Jacobus minor. That traytour that doth this orryble manace, Bothe body and sowle I holde he be lorn; Dampnyd to helle-pytt, fer from thi face, Amonge alle ffowle fyndys to be rent and torn.